Vyhlásenie predkladateľa

Návrh zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov a ktorým sa menia a dopĺňajú niektoré zákony sa predkladá na rokovanie Legislatívnej rady vlády Slovenskej republiky s rozporom s Ministerstvom financií Slovenskej republiky (MF SR) v súvislosti s uplatnenou zásadnou pripomienkou týkajúcou sa úpravy znenia § 18 ods. 2 cestného zákona – problematika krížení železničných priecestí s pozemnými komunikáciami. MF SR požaduje podmieniť zriadenie nových krížení pozemných komunikácií so železnicami mimo úrovne koľají len vtedy, ak je to technicky a ekonomicky uskutočniteľné a zároveň požaduje nahrádzanie terajších úrovňových krížení mimoúrovňovými kríženiami len v prípade, ak je to technicky a ekonomicky uskutočniteľné. Ministerstvo dopravy a výstavby SR považuje súčasnú legislatívu v tejto otázke za optimálnu a upozorňuje, že táto problematika je primárne upravená v zákone č. 513/2009 Z. z. o dráhach a o zmene a doplnení niektorých zákonov v znení neskorších predpisov, pričom cestný zákon vychádza pri úprave krížení pozemných komunikácií so železnicami z právnej úpravy zákona č. 513/2009 Z. z.